Gandia reconeix l'èxit esportiu de Rebeca Bernabeu
18 desembre 2019

## Gandia reconeix l'èxit esportiu de Rebeca Bernabeu18 desembre 2019Última actualització: 14 juliol 2025

![](../gestion/img/_AO_8606-copia.jpg)  
  

L'alcaldessa de Gandia, Diana Morant; i la regidora delegada d'Esports, Lydia Morant, han rebut aquest matí al despatx d'alcaldia a Rebeca Bernabeu Atanassova, del Club de Gimnàstica Rítmica Vida Gandia, per felicitar-lo pel subcampionat d'Espanya en el Nacional Copa de la categoria Base que va aconseguir el passat 6 de novembre a Pamplona.  
  
La gimnasta va estar acompanyada durant la recepció per Alicia Salcedo, entrenadora de Rebeca i presidenta del Club Gimnàstica Rítmica Vida Gandia, i Carlos Calvo, secretari de club.  
  
**Diana Morant** ha destacat que aquest pòdium implica que la gimnasta puja a l'àmbit absolut de l'especialitat després d'haver finalitzat la competició del Nacional Copa de la categoria Base com a segona classificada entre més de 200 gimnastes procedents de tot Espanya.  
"_Com a ciutat és un orgull comptar amb Rebeca i amb el Club de Gimnàstica Rítmica Vida Gandia perquè representen la passió per un esport on les gimnastes transmeten alegria tot i estar competint al més alt nivell". "Rebeca és un referent i un exemple on moltes xiquetes de la ciutat es miren_"  
  
Per la seua banda, **Rebeca Bernabeu** es va mostrar molt contenta per la medalla aconseguida. "_Sabia que si ho feia bé podia obtenir un bon resultat. En aquell moment vaig sentir molta alegria perquè es va demostrar tota la feina que havia fet i on han tingut un paper molt important les meues entrenadores, l'equip tècnic i els meus pares_". La gimnasta ha explicat que la seua rutina setmanal passa per entrenar prop de 18 hores entre setmana i competir els caps de setmana.  
  
Finalment, **Alicia Salcedo**, va mostrar el seu orgull pel resultat de Rebeca. "_Porta des dels 5 anys al club i ha demostrat molta disciplina. S'ho mereixia i li tocava un resultat així, aquest era el seu any i els nervis no l'han traït_".